ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

i-justice

Αρ. Αίτησης 148/2023

14 Νοεμβρίου 2023

[Χ. ΜΑΛΑΧΤΟΣ, Δ.]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964, ΩΣ ΤΡΟΠΟΠΟΙΗΘΗΚΕ

ΚΑΙ

ΑΝΑΦΟΡΙΚΑ ΜΕ ΤON ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟΣ ΚΑΝΟΝΙΣΜΟΣ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ Μ.Σ. ΜΕ ΑΔΤ: [ ], ΓΙΑ ΑΔΕΙΑ ΓΙΑ ΤΗΝ ΚΑΤΑΧΩΡΗΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΕΝΤΑΛΜΑΤΟΣ CERTIORARI

ΚΑΙ

ΑΝΑΦΟΡΙΚΑ ΜΕ ΤΟ ΕΝΤΑΛΜΑ ΕΡΕΥΝΑΣ ΗΜΕΡΟΜΗΝΙΑΣ 26ΗΣ ΣΕΠΤΕΜΒΡΙΟΥ 2023 ΚΑΙ ΩΡΑ 19:41, ΤΟ ΟΠΟΙΟ ΕΚΔΟΘΗΚΕ ΑΠΟ ΤΟ ΕΠΑΡΧΙΑΚΟ ΔΙΚΑΣΤΗΡΙΟ ΛΕΜΕΣΟΥ, ΣΤΗ ΒΑΣΗ ΤΗΣ ΕΝΟΡΚΗΣ ΔΗΛΩΣΗΣ ΤΟΥ Α/ΑΣΤ.1810 Α. ΝΙΚΟΛΑ ΔΥΝΑΜΕΙ ΤΟΥ ΠΕΡΙ ΠΟΙΝΙΚΗΣ ΔΙΚΟΝΟΜΙΑΣ ΝΟΜΟΥ, ΚΕΦΑΛΑΙΟ 155, ΑΡΘΡΑ 27, 28 ΚΑΙ ΤΟΥ ΝΟΜΟΥ 29/77 ΑΡΘΡΟ 23(3)

\_\_\_\_\_\_\_\_\_\_\_\_\_\_\_\_\_\_\_

*Β. Ακάμας με Γ. Εφέ για Γιάννης Πολυχρόνης Δ.Ε.Π.Ε.*, για τον Αιτητή.

\_\_\_\_\_\_\_\_\_\_\_\_\_\_\_\_\_\_\_\_

**Α Π Ο Φ Α Σ Η**

**ΜΑΛΑΧΤΟΣ, Δ.**: O Αιτητής ζητά άδεια για να καταχωρίσει αίτηση με κλήση για την έκδοση προνομιακού εντάλματος Certiorari για ακύρωση του εντάλματος έρευνας της κατοικίας του και δεύτερης εξοχικής κατοικίας του, ημερ. 26.9.2023, που εκδόθηκε από Δικαστή του Επαρχιακού Δικαστηρίου Λεμεσού, το κατώτερο Δικαστήριο.

Είναι η θέση του Αιτητή ότι δεν πληρούνταν οι προϋποθέσεις για την έκδοση του εντάλματος αφού, από τη μαρτυρία που είχε τεθεί ενώπιον του κατώτερου Δικαστηρίου, δεν στοιχειοθετείτο «*εύλογη αιτία να πιστεύεται*» ότι στη μια ή την άλλη κατοικία υπήρχε οτιδήποτε σε σχέση με το οποίο είχε διαπραχτεί ποινικό αδίκημα ή που θα παρείχε απόδειξη ως προς τη διάπραξη ποινικού αδικήματος (***Άρθρο 27*** του ***περί Ποινικής Δικονομίας Νόμου, Κεφ.155***) και ούτε είχε κατ’ επέκταση τεκμηριωθεί η αναγκαιότητα για την έκδοση του.

Στο ένταλμα αναφερόταν ότι οι οικίες χρησιμοποιούνταν παράνομα για τη φύλαξη, χρήση και διακίνηση ελεγχόμενων φαρμάκων τάξεων Α και Β, ο δε Δικαστής που εξέδωσε το ένταλμα κατέγραψε ότι είχε διαπιστώσει ότι: « … *υπάρχουν εύλογες υποψίες που συνδέουν τα αναζητούμενα τεκμήρια με την πιο πάνω οικία, υποστατικά* …».

Σύμφωνα με τον όρκο που απετέλεσε το υπόβαθρο για την έκδοση του εντάλματος, κατόπιν σχετικής πληροφορίας και διακριτικής παρακολούθησης, την 26.9.2023 ο Αιτητής θεάθηκε να παραλαμβάνει από αυτοκίνητο ένα σακούλι και να το τοποθετεί σε άλλο αυτοκίνητο το οποίο οδηγούσε. Ανακόπηκε από την Αστυνομία και διαπιστώθηκε ότι το σακούλι περιείχε κάνναβη βάρους 4,70 κιλών. Επίσης ο Αιτητής κατείχε και περαιτέρω κάνναβη βάρους 1,1γρ. και κοκαΐνη βάρους 0,3γρ..

Είναι η θέση του Αιτητή ότι δεν προέκυπτε καμιά διασύνδεση των οικιών του με τα υπό διερεύνηση αδικήματα και ότι εσφαλμένα το κατώτερο Δικαστήριο θεώρησε ότι η εύλογη υπόνοια για την εμπλοκή του ιδίου, στοιχειοθετούσε τις προϋποθέσεις και την αναγκαιότητα για έκδοση εντάλματος έρευνας των οικιών του. Ότι το πρόσωπο που φέρεται να κατέχει ναρκωτικά διαμένει σε συγκεκριμένο χώρο, αναφέρει η σχετική επιχειρηματολογία, δεν εξυπακούει χωρίς άλλο ότι τα ναρκωτικά βρίσκονται ή φυλάσσονται στο χώρο αυτό, ώστε να δικαιολογείται η έκδοση εντάλματος έρευνας για να ερευνηθεί ο συγκεκριμένος χώρος.

Η Αστυνομία ζήτησε την έρευνα των οικιών «*για διευκόλυνση των αστυνομικών εξετάσεων*» και επί τούτου, επιχειρηματολογεί ο Αιτητής ότι «*η διευκόλυνση*» δεν είναι σκοπός που δικαιολογεί την έκδοση εντάλματος έρευνας, σύμφωνα με το ***άρθρο 27*** του ***Κεφ.155***. Παρέπεμψαν οι δικηγόροι του Αιτητή στην απόφαση της Ολομέλειας στη ***Σύνδεσμος για Πρόληψη της Βίας στα Γήπεδα***[***(1997) 1(Β) ΑΑΔ 1014***](http://www.cylaw.org/cgi-bin/open.pl?file=/apofaseis/aad/meros_1/1997/rep/1997_1_1014.htm)***,****1023,* όπου αναφέρθηκε ότι το ένταλμα έρευνας εκδίδεται μόνο για ανεύρεση και παραλαβή πραγμάτων σύμφωνα  με την εξουσία που παρέχει ο Νόμος, και όχι για διευκόλυνση των αστυνομικών ανακρίσεων, λόγος άγνωστος στο Νόμο για την έκδοση εντάλματος έρευνας.

Είναι η κατάληξη του Δικαστηρίου ότι ο Αιτητής έχει καταδείξει εκ πρώτης όψεως υπόθεση και συζητήσιμο ζήτημα ώστε, για όλους τους λόγους που αναφέρονται στην Αίτηση, να του χορηγηθεί η σχετική άδεια.

Παρέχεται συνεπώς άδεια στον Αιτητή να καταχωρήσει αίτηση με κλήση για την έκδοση προνοµιακού εντάλµατος Certiorari για την ακύρωση του εντάλματος έρευνας των οικιών του, ημερ.26.9.2023 για τους πιο πάνω λόγους.

Η αίτηση να καταχωριστεί μέσα σε 7 ημέρες και να επιδοθεί στο Γενικό Εισαγγελέα της Δημοκρατίας, τουλάχιστο 4 ημέρες πριν τη δικάσιμο. Εφόσον καταχωριστεί αίτηση ως ανωτέρω, ο Πρωτοκολλητής να την ορίσει την 29.11.2023 και ώρα 09:00.

Τα έξοδα της παρούσας Αίτησης θα είναι έξοδα στην πορεία της αίτησης με κλήση.

Χ. Μαλαχτός, Δ.